ສະພາແຫ່ງຊາດຊຸດທີ8ຂອງລາວຈະຈັດຕັ້ງກອງປະຊຸມສະໄໝສາມັນຄັ້ງປະຖົມມະເລີກໃນວັນທີ20/04 ຈະມາເຖິງ
ທ່ານ ກຸແກ້ວ ອັກຄະມົນຕີ ປະທານກຳມາທິການ
ການຕ່າງປະເທດສະພາແຫ່ງຊາດ ລາວ
(ພາບ: vietnam+)
ກ່າວຄຳເຫັນທີ່ການປະຊຸມຂ່າວ ຕອນບ່າຍວັນທີ 11/04 ທີ່ສຳນັກງານສະພາແຫ່ງຊາດ ລາວ ຢູ່ນະຄອນຫລວງ ວຽງຈັນ, ທ່ານ ກຸແກ້ວ ອັກຄະມົນຕີ ປະທານກຳມາທິການການຕ່າງປະເທດສະພາແຫ່ງຊາດ ລາວ ກ່ຽວກັບເລື່ອງສະພາແຫ່ງຊາດຊຸດທີ 8 ໃຫ້ຮູ້ວ່າ: ສະພາແຫ່ງຊາດຊຸດທີ 8 ຂອງ ລາວ ຈະຈັດຕັ້ງກອງປະຊຸມສະໄໝສາມັນຄັ້ງປະຖົມມະເລີກໃນລະຫວ່າງວັນທີ 20 – 23/04 ຈະມາເຖິງ. ທ່ານ ດຣ ກຸແກ້ວ ອັກຄະມົນຕີ ໃຫ້ຮູ້ວ່າ ກອງປະຊຸມສະໄໝສາມັນສະພາແຫ່ງຊາດຄັ້ງນີ້ ມີຄວາມໝາຍສຳຄັນທີ່ສຸດ ເພາະວ່າ ຈະຕັດສິນ ແລະ ຮັບຮອງເອົາບັນດາບັນຫາສຳຄັນພື້ນຖານຂອງປະເທດຊາດ, ພິເສດແມ່ນເລື່ອງພິຈາລະນາຮັບຮອງເອົາອົງປະກອບກົງຈັກການຈັດຕັ້ງ ແລະ ບຸກຄະລາກອນຂອງສະພາແຫ່ງຊາດ, ເລືອກຕັ້ງປະທານປະເທດ ແລະ ຮອງປະທານປະເທດ, ເລືອກຕັ້ງນາຍົກລັດຖະມົນຕີ ແລະ ຮັບຮອງເອົາອົງປະກອບກົງການຈັກຈັດຕັ້ງຂອງລັດຖະບານ; ແຕ່ງຕັ້ງບັນດາຮອງນາຍົກລັດຖະມົນຕີ ແລະ ລັດຖະບານຊຸດໃໝ່; ເລືອກຕັ້ງຫົວໜ້າອົງການໄອຍະການປະຊາຊົນສູງສຸດ ແລະ ປະທານສານປະຊາຊົນສູງສຸດ. ກອງປະຊຸມສະໄໝສາມັນກໍ່ຈະພິຈາລະນາຮັບຮອງເອົາບັນດາບັນຫາສຳຄັນອື່ນໆຂອງປະເທດຊາດ, ພິເສດ ແມ່ນຮັບຟັງບົດລາຍງານກ່ຽວກັບໝາກຜົນການເລືອກຕັ້ງສະພາແຫ່ງຊາດຊຸດທີ 8 ແລະ ສະມາຊິກສະພາປະຊາຊົນຂັ້ນແຂວງ ແລະ ນະຄອນ; ວິໄສທັດ 2030 ແລະ ຍຸດທະສາດເຖິງປີ 2025; ແຜນການພັດທະນາເສດຖະກິດ - ສັງຄົມແຫ່ງຊາດໄລຍະ 5 ປີຄັ້ງທີ 8 (2016 - 2020) ແລະ ແຜນການງົບປະມານແຫ່ງລັດໄລຍະ 5 ປີ (2015 - 2020) ຂອງລັດຖະບານ; ກໍ່ຄືແຜນການດຳເນີນງານໄລຍະ 5 ປີ (2015 – 2020) ຂອງສະພາແຫ່ງຊາດຊຸດທີ 8.
(ແຫຼ່ງຄັດຈາກ VOV)